**Medaila SAV za podporu vedy**

Ján Sedlák, RNDr., DrSc., sa narodil v roku 1957 v Handlovej.

1977-1982 - biochémia, molekulárna biológia, Univerzita Komenského, Prírodovedecká fakulta, Katedra biochémie, Bratislava; titul RNDr. za prácu „Biochemická charakterizácia DNA polymerázy alfa zo Streptomyces aureofaciens“

1985-1989 – CSc. kandidát biologických vied, za prácu „Imunologická a biochemická charakterizácia pan-leukocytárneho antigénu CD45“ v odbore onkológia, molekulárna biológia, imunológia, bunková biológia, na Ústave experimentálnej onkológie SAV, Bratislava

2007 – DrSc. – doktor biologických vied, za prácu „Možnosti modulácie bunkových signálnych dráh pre cielenú nádorovú terapiu“ v odbore onkológia, molekulárna biológia, imunológia, bunková biológia, na Ústave experimentálnej onkológie SAV, Bratislava

Zahraničné pobyty:

1989 - International Cancer Research Technology Transfer Fellowships, Institute of Pathology, Upsalla, Švédsko

1991, 1996 a 2000 – Allgemeines Krankenhaus der Stadt Wien

2002 – Institute of Food Research dnes Quadram Institute Bioscience, Norwich, U.K.

RNDr. Ján Sedlák, DrSc. od roku 1982 pracuje v oblasti onkologického výskumu so zameraním na molekulárne znaky a signálne dráhy nádorových buniek. Medzi hlavné oblasti výskumu, ktorým sa doteraz venoval patrí využitie nanočastíč realgaru pre onkologickú liečbu, kde išlo o translačný výskum so zameraním na charakterizáciu biologickej účinnosti a mechanizmu pôsobenia. Ďalej sa venoval využitiu imunomodulátorov ako súčasti doplnkovej, komplementárnej liečby onkologických pacientov, kombinácii liečiv a prírodných látok, ich vzájomným interakciám a molekulárnym mechanizmom účinku a identifikácii imunofenotypových zmien u onkologických pacientov. Recentne sa tiež venuje implementácia moderných technológií, najmä cytoanalytiky a to najmä výchovou špecialistov v oblasti prietokovej cytometrie.

Je autorom alebo spoluautorom 120 pôvodných vedeckých publikácií a 2 kapitol v monografiách, ktoré boli citované viac ako 2200-krát (SCI citácie), jeho H index má hodnotu 25.

V rokoch 2007-2015 p;sobil ako riaditeľ Ústavu experimentálnej onkológie SAV (ÚEO SAV)

Pôsobil ako zodpovedný riešiteľ alebo zástupca vedúceho viacerých domácich projektov VEGA, ŠPVV a APVV, riešiteľ zahraničných projektov (5.RP, bilaterálny projekt), člen hodnotiaceho panelu JTC2021 Transcan-3, člen Poradnej skupiny pre společenské výzvy Zdravie, demografické zmeny, kvalita života (DG Výskum a inovácie, Európska komisia; 2016-2018) a člen pracovnej skupiny Open Access v rámci organizácie Science Europe (2011-2013).

Dôležitým príspevkom v organizácii vedeckého života na Slovensku bolo jeho pôsobenie vo funkcii predsedu Predsedníctva Agentúry na podporu vedy a vývoja (2009-2013), člena Rady APVV pre lekárske vedy (2014 – doteraz) člena komisie č. 9 pre lekárske a farmaceutické vedy agentúry VEGA (2007-2015).

V rámci SAV pôsobil ako člen Snemu SAV, predseda II. Komory Snemu a tiež ako predseda snemu SAV. Bol a stale je aktívny v komisiách SAV: Edičná rada SAV, Komisia SAV pre posudzovanie vedeckej kvalifikácie zamestnancov.

Je členom komisie na obhajoby doktorandských prác v odbore onkológia; v odbore patologická anatómia a súdne lekárstvo; v odbore molekulárna cytológia a v odbore biochémia. Je predsedom komisie na obhajoby doktorských prác v odbore onkológia 2014-2021 a členom správnej rady Nadácie výskum Rakoviny

Je tiež členom medzinárodných vedeckých spoločností European Association for Cancer Research a International Society for Advancement of Cytometry.

Viedol 6 doktorandov s ukončeným PhD štúdiom (Juraj Boďo, Jana Jakubíková, Danka Cholujová, Michal Pastorek, Michaela Fajtová, Martina Zdurienčíková), v súčasnosti vedie jedného PhD študenta (Pavel Kotouček).